Document ID: /roh_data/filtered/fineweb-2-filterrobots_roh.jsonl.gz/55632

Il scriptur svizzer Adolf Muschg vegn undrà cun il premi da la societad internaziunala Hermann Hesse per ses merits per il dialog intercultural e sia occupaziun cun l’ovra dil scriptur Hermann Hesse. Quai ha declerà quest mardi il manader da fatschenta da la societad, Hans-Martin Dittus.
Il premi dotà cun 10’000 Euro vegn surdà ils 13 da matg a Calw. Adolf Muschg che vegn gest quai di 83 onns haja planisà da prender encunter sez il premi.
Il scriptur Muschg è era enconuschent sco scienzà da litteratura e vala sco expert ed admiratur da Hesse.
Promover la discussiun sur da l’ovra da Hermann Hesse
Il scriptur e titular dal Premi Nobel Hermann Hesse è naschì 1877 a Calw en Germania e mort 1962 a Montagnola en Svizra. Sias ovras principalas èn tranter auter «Siddhartha» ubain «Der Steppenwolf».
Il nov premi less promover la discussiun sur da l’ovra da Hermann Hesse e vegn surdà mintga dus onns alternant cun il premi da la Fundaziun Hermann Hesse a Calw.
RR novitads 15:00